Vihreiden puheenjohtajan Ville Niinistön mukaan Suomessa on pystyttävä puhumaan avoimesti Fennovoiman ydinvoimahankkeeseen liittyvistä venäläiskytköksistä.

Niinistö sanoi keskiviikkona Financial Times –lehden haastattelussa, että hallituksen ydinvoimalinjauksissa on nähtävissä suomettumisen henkeä. Hän sanoi lehdelle, ettei Suomen ulkopolitiikkaa ohjaa omat arvot vaan pyrkimys toimia Venäjän toiveiden mukaisesti. Niinistön puheet saivat muilta poliitikoilta täystyrmäyksen.

– On Suomen edun mukaista ja osoittaa, että olemme länsimainen demokratia, että tästä asiasta ja sen ulkopoliitisista ulottuvuuksista käydään avointa keskustelua ja että Venäjään liittyviä ongelmia voi käsitellä julkisuudessa, hän sanoi Ylen aamu-tv:n haastattelussa.

Vihreät ilmoitti torstaina lähtevänsä hallituksesta, koska hallitus esitti Fennovoiman ydinvoimaluvan muutoksen hyväksymistä. Niinistö sanoi aamu-tv:n haastattelussa, että puolue teki virheen vuonna 2010 jäädessään hallitukseen, kun siellä tehtiin periaatepäätös Fennovoiman ja TVO:n ydinvoimahankkeista.

– Sanoimme vuoden 2007 vaaleissa, että taistellaan ydinvoimaa vastaan hallituksessa, mutta jos sellainen ratkaisu tulee niin emme sen takia lähde hallituksesta. Mielestäni se oli väärä valinta, Niinistö sanoi.